Fritz Fischer (lege)

Fritz Fischer (født 5. oktober 1912 i Berlin-Tegel, død 2003 i Ingelheim) var en tysk kirurg og SS-lege som under andre verdenskrig utførte  medisinske eksperimenter på kvinnelige leirfanger i konsentrasjonsleiren Ravensbrück.

Etter krigen ble Fischer dømt til livstid i fengsel for forbrytelser mot menneskeheten og krigsforbrytelser. Straffen ble imidlertid omgjort til 15 års fengsel og han ble løslatt etter å ha sonet bare 9 år. Han fikk tilbake sin legelisens og fikk en ny karrière i farmasiselskapet Boehringer Ingelheim.

Liv og virke

Bakgrunn 
Han studerte medisin først i Bonn og senere i Berlin og Leipzig, og tok sin avsluttende eksamen i Hamburg i 1938. 

Før karrieren i SS var Fischer assistent til Berthold Ostertag i Rudolf-Virchow-Krankenhaus i Berlin.

Nazilege 
Han ble med i SS i 1934 (og fikk straks graden Sturmbannführer [major]) og ble medlem av NSDAP i juni 1937. Den 1. november 1939 ble han postert til Waffen-SS ved  SS-svdelingen i Hohenlychens sanatorium som lege.

I juni 1941 ble han feltlege for SS-divisjonen Leibstandarte Adolf Hitler, men vendte allerede samme år tilbake til Hohenlychen. Etter å ha blitt såret ble han sendt tilbake til Hohenlychen. Der ble han assistent til Karl Gebhardt og kom slik til å utføre eksperimenter ved Ravensbrück, som ligger i samme region som Hohenlychen. Sammen med Percy Treite foretok han forskjellige sulfonamid-eksperimenter på fengslede kvinner. 

I mai 1943 forlot han konsentrasjonsleiren og ble sendt til fronten. Der ble han såret,og hans høyre arm ble amputert (18. august 1944). I desember 1944 ble han først sendt til Charité i Berlin, og i april 1945 atter tilbake til Hohenlychen.

Etter andre verdenskrig ble Fischer tatt til fange av amerikanerne. Han forklarte i 1946 sine gjerninger under krigen slik:

«Jeg var på den tid soldat, og det under en svært høytrangerende sjef med en sterk personlighet. Det ble formidlet meg klart da jeg fikk mine ordre at eksperimentene var beordret av Statsoverhodet og at de var av påtrengende viktighet for den praktiske medisin ved fronten.»

Etter krigen 
Ett år etter ble Fischer tiltalt under Legeprosessen og dømt til livsvarig fengsel for krigsforbrytelser og forbrytelser mot menneskeheten. Straffen ble senere omgjort til 15 års fengsel, og han ble løslatt allerede i 1954.

Han fikk tilbake sin legelisens og fikk så etter hvert en ny karrière i etterkrigstidens Tyskland, ved farmasiselskapet Boehringer Ingelheim.

Fischer døde i 2003, 90 år gammel og var den siste gjenlevende fra de tiltalte i Legeprosessen.

Litteratur 
 
 F. Klier: Die Kaninchen von Ravensbrück. Medizinische Versuche an Frauen in der NS-Zeit.; Droemer Verlag, München 1994, ISBN 3-426-77162-4.

Eksterne lenker 
 
 Zum Selbstverständnis von Frauen im Konzentrationslager. Das Lager Ravensbrück. Dissertation von Silke Schäfer, Fakultät I Geisteswissenschaften der Technischen Universität Berlin, enthält kurzen Lebenslauf von Dr. Fischer ab S. 131 ff. (PDF; 741 kB)
 Dokumente aus dem Nürnberger Ärzteprozess bei der Harvard Law School Library

Personer fra Berlin
Tyske leger
SS-offiserer
Nazi-leger
Personell ved tyske konsentrasjonsleire
Tyskere fra andre verdenskrig
Personer tilknyttet det tredje rike
Menneskeforsøk
Medlemmer av NSDAP (innmeldt 1933–1945)
Tiltalte i Nürnbergprosessene
Tyskere dømt for forbrytelser begått under andre verdenskrig
Tyskere dømt for krigsforbrytelser
Tyskere dømt for forbrytelser mot menneskeheten
Nürnberg-dømte tyskere løslatt i 1950-årene